1. ΝΟΜΟΣ 4381 της 13/16 Αυγ. 1929 Περί μέτρων προστασίας μαστίχης Χίου. Άρθρον μόνον.-1.Απαγορεύεται το κέντημα των σχοίνων και η εκ τούτων συλλογή της μαστίχης Χίου προ της 15 Ιουλίου και μετά την 15 Οκτωβρίου εκάστου έτους. Η τελευταία χρονολογία δύναται να παραταθή επί δεκαπενθήμερον αδεία του νομάρχου. 2.Απαγορεύεται επίσης η συλλογή του κοκκολογίου. 3.Η φύτευσις νέων σχοίνων επιτρέπεται μόνον επί ειδική αδεία του νομάρχου και επί καταβολή εις το οικείον κοινοτικόν ταμείον δραχμών χιλίων κατά στρέμμα. 4.Επιτρέπεται άνευ καταβολής τινος η ανανέωσις των γεγηρακότων ή απεξηραμμένων σχοίνων. 5.Ο παραβάτης διατάξεώς τινος του παρόντος άρθρου τιμωρείται με πρόστιμον δραχμών πεντακοσίων μέχρι τρισχιλίων και κράτησιν πέντε μέχρις είκοσιν ημερών. Με την αυτήν ποινήν τιμωρείται και πας έμπορος εις την κατοχήν του οποίου ήθελεν ευρεθή και η ελαχίστη ποσότης του είδους «κοκκολόγι». Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 